

ΞΑΝΑ ΠΡΩΤΗ ΔΥΝΑΜΗ Η ΑΣΕ ΣΤΗΝ ΕΛΜΕ ΠΕΙΡΑΙΑ, ΜΕ ΜΕΓΑΛΗ ΑΥΞΗΣΗ ΣΕ ΨΗΦΟΥΣ ΚΑΙ ΠΟΣΟΣΤΑ

ΗΧΗΡΟ ΜΗΝΥΜΑ ΓΙΑ ΜΙΑ ΕΛΜΕ ΣΤΑ ΧΕΡΙΑ ΤΩΝ ΕΚΠΑΙΔΕΥΤΙΚΩΝ ΚΑΙ ΟΧΙ ΣΤΑ ΧΕΡΙΑ

ΚΥΒΕΡΝΗΣΗΣ-ΔΙΟΙΚΗΣΗΣ

|  |
| --- |
| **ΑΠΟΤΕΛΕΣΜΑΤΑ ΕΚΛΟΓΩΝ 2018-19 ΓΙΑ ΔΣ ΤΗΣ ΕΛΜΕ ΠΕΙΡΑΙΑ** |
| Ψήφισαν: 1045       Άκυρα-Λευκά: 07      Έγκυρα: 1038 |
|  | ΑΠΟΤΕΛΕΣΜΑΤΑ 2018 | ΑΠΟΤΕΛΕΣΜΑΤΑ 2017 |
| **ΑΣΕ** | 383 | 3 έδρες | 36,9% | 358 | 3 έδρες | 31,7% |
| **ΣΥΝΕΚ** | 242 | 2 έδρες | 23,3% | 284 | 2 έδρες | 25,1% |
| **ΕΝΟΤΗΤΑ** | 157 | 2 έδρες | 15,1% | 156 | 1 έδρα | 13,8% |
| **ΔΑΚΕ** | 141 | 1 έδρα | 13,6% | 204 | 2 έδρες | 18,1% |
| **ΠΕΚ** | 103 | 1 έδρα | 9,9% | 112 | 1 έδρα | 9,9% |
| **ΑΡΕΝ** | 12 | - | 1,1% | 16 | - | 1,4% |

*Συναδέλφισσες, Συνάδελφοι*

 Θέλουμε από καρδιάς να ευχαριστήσουμε όλους τους συναδέλφους που πήραν μέρος στις αρχαιρεσίες για την ανάδειξη νέου Δ.Σ., που ενίσχυσαν το αγωνιστικό ψηφοδέλτιο της ΑΣΕ.

 Η κατάκτηση ξανά της 1ης θέσης στην ΕΛΜΕ Πειραιά (για 10η συνεχόμενη χρονιά), η μεγάλη αύξηση, τόσο σε ψήφους, όσο και σε ποσοστό (για μόλις μία ψήφο χάθηκε η 4η έδρα, που τελικά κατέληξε στην ΠΕΚ-πρώην ΠΑΣΚ), μάς δίνουν δύναμη να συνεχίσουμε, να σταθούμε όρθιοι, ιδιαίτερα σήμερα, που η ΕΛΜΕ συκοφαντείται και στοχοποιείται για τη δράση της.

 Η λάσπη και η συκοφαντία απέναντι στην ΕΛΜΕ, απέναντι στις δυνάμεις του ΠΑΜΕ, δεν έπιασαν τόπο, έπεσαν στο κενό. Η ΕΛΜΕ άντεξε και παρέμεινε όπλο στα χέρια των ίδιων των εκπαιδευτικών του Πειραιά, των εργαζομένων. Οι συνάδελφοι έστειλαν ξανά ηχηρό μήνυμα για μία ΕΛΜΕ αγωνιστική, διεκδικητική, ανεξάρτητη από την (εκάστοτε) κυβέρνηση και τη Διοίκηση και τις αντιλαϊκές-αντιεκπαιδευτικές πολιτικές τους.

 Tα σχέδια άλωσης της ΕΛΜΕ από κυβερνητικό συνδικαλισμό έπεσαν στο κενό για άλλη μια φορά. Η ταυτόχρονη μείωση των ΣΥΝΕΚ-ΔΑΚΕ, σε μία περίοδο που εντείνεται η δικομματική κοκορομαχία ΣΥΡΙΖΑ-ΝΔ και τα σχέδια εγκλωβισμού του λαού, αποτελεί ελπιδοφόρα εξέλιξη. Οι εκπαιδευτικοί αποδοκίμασαν, ιδιαίτερα, τον αυταρχισμό, τον τραμπουκισμό (π.χ. στην εκλογοαπολογιστική Γ.Σ.), την πολεμική κατά της δράσης της ΕΛΜΕ και του ΠΑΜΕ, αλλά και τον ωμό αντικομουνισμό των ΣΥΝΕΚ.

 Από την άλλη, είναι αρνητικό το γεγονός ότι μεγάλο μέρος των εκπαιδευτικών απέχει από τη ζωή και τη δράση του σωματείου, επιλέγει τον ατομικό και όχι τον συλλογικό δρόμο για την αντιμετώπιση των οξυμμένων προβλημάτων που αντιμετωπίζει.

 **Μπροστά μας έχουμε μεγάλες και σημαντικές μάχες!**

 Η κυβέρνηση ετοιμάζεται να ανακοινώσει τα περιβόητα κριτήρια για την "πρόσληψη" και την επανασύσταση των πινάκων, που αποτελούν ουσιαστικά κριτήρια απόλυσης! Προχωρά τους σχεδιασμούς για την αξιολόγηση και το "Νέο Λύκειο". Η αντιλαϊκή πολιτική (700 μνημονιακοί νόμοι, πλειστηριασμοί, φοροληστεία κ.α.) είναι εδώ, ενώ ετοιμάζονται κι άλλα (βλέπε μείωση του αφορολόγητου). Συσπειρωμένοι στο σωματείο μας, την ΕΛΜΕ Πειραιά, στο δρόμο του Αγώνα, μπορούμε να τα καταφέρουμε! *Πειραιάς, 19/12/2018*